Gdje je on, tu je frka. Ministar znanosti, obrazovanja i sporta Željko Jovanović u svakom od tri područja koja drži ima po nekoliko otvorenih frontova, a sad je najnoviji sukob sa Ustavnim sudom koji mu je srušio već tri odluke i pravilnika i ozbiljno dovodi u pitanje vjerodostojnost rada MZOS-a.

Ustavni sud ukinuo vam je već tri ili četiri odluke, osim kulurikuluma zdravstvenog odgoja, i školske udžbenike, sada i Pravilnik o napredovanju u znanstvena zvanja. Kako to tumačite?

– Iako se u javnosti stvorila atmosfera da sve što čini ovo Ministarstvo padne na Ustavnom sudu, u stvarnosti nije tako. Ustavni sud iz proceduralnih je razloga ukinuo Odluku o provođenju Kurikuluma zdravstvenog odgoja, a ne sam kurikulum. Zanimljivo je da su moji prethodnici po istom principu donosili odluke o uvođenju nekih drugih nastavnih predmeta. Konkretno, po istoj toj »spornoj« proceduri bio je donesen, primjerice, nastavni plan i program katoličkog vjeronauka u strukovnim školama. Što se pak Pravilnika o uvjetima izbora u znanstvena zvanja tiče, više puta sam istaknuo kako je taj dokument donijelo Nacionalno vijeće za znanost koje je saborsko tijelo.

Onda, što je s tom močvarom u nogometu? Koliko vidimo, Zdravko Mamić je još uvijek tu, moćniji nego ikad. Dobio je ukor, ha ha! – Ponovit ću ono što sam već rekao desetak puta, netko tko vrijeđa druge po nacionalnoj osnovi i na taj način potiče diskriminaciju i mržnju ne zaslužuje da na njega trošim svoje dragocjeno vrijeme, niti da dobije milimetar novinskog medijskog prostora. Takvima nije mjesto ni u sportu jer krše sve vrijednosti olimpizma i razočaran sam kukavičlukom čelnih ljudi HOO i HNS koji nisu imali hrabrosti donijeti jedinu ispravnu odluku – a to je doživotni izgon iz sporta osobe koja diskriminira ljude po nacionalnoj osnovi. Močvara? Mnogi tu izjavu nisu razumjeli, pa da ponovim - prvi put sam tu metaforu izrekao kada su dva nogometna suca uhapšena zbog namještanja rezultata. Usporedio sam to s borbom protiv malarije, i ljudskom rodu trebalo je puno vremena i mukotrpnog rada da se to dogodi. Jednako tako je i s našim nogometom, morate imati i ljude i alate da se spriječi mito, korupcija, namještanje rezultata i ostale nezakonitosti. Ne ide to preko noći, ali danas imamo sportsku inspekciju koja je garancija da je močvara svakim danom sve manja. Mamić je dobio ukor! – Sportska inspekcija obilazi sportske klubove, saveze i ne možete rezultate vidjeti preko noći. Trenutno traje inspekcijski nadzor u HOO, HNS, Dinamu, bili su u Hajduku. To je vrlo opsežan nadzor, gleda se stotine dokumenata i odluke se ne donose naprečac, jer svaki pogrešan korak može značiti da će se netko tko je prozvan možda obratiti Ustavnom sudu za kršenje ustavnih prava, jer je to danas postalo vrlo moderno. Inače prvi nalazi i u HOO i u HNS-u ukazuju ma moguće nezakonite radnje, ali sačekajmo konačan nalaz inspektora. A u Dinamu, jesu li? – Da. Pustili su vas unutra? – Naravno da su pustili. Protiv inspekcije se ne može. Nadzor traje. Hajde da ovo objasnimo: kakav je to ljubavni trokut Mamić-Mišković-Jovanović? Mamić poklanja igrače Damiru Miškoviću za nula kuna, Mišković je vaš prijatelj i zajedno gledate utakmice, konkluzija – Jovanović ne isušuje močvaru… – Nije to nikakav trokut, pa ni Bermudski trokut u kojem će nestati poštenje, rad i transparentno ulaganje u riječki sport svih ljudi koji vole Rijeku. Dakle, nema trokuta, pogotovo trokuta u kojem bih ja pristao sudjelovati ako bilo tko puše u istu frulu s Mamićem. Mišković, ne samo da ulaže svoj novac, ogromnu energiju, entuzijazam i ostvaruje viziju europske Rijeke u kojoj mu sjajno pomažu svojim ogromnim iskustvom i znanjem sportski direktor Juričić i trener Kek, uz uvijek nadahnutu Armadu, nego doista čini maksimum, tako da prljati bijelu boju sjajne riječke priče tračevima s Mamićem – u najblažu ruku je nekorektno. To je uvredljivo za sve Riječanke i Riječane koji istinski vole sport. Mišković kao čelni čovjek Udruge prvoligaša nastavlja posao prerano preminulog Roberta Komena i volio bi da iz uspomene prema njemu i tu bude jednako uspješan. Ali, svaki dan se slikate a Miškovićem, a i Mamićem. Mamić je dobio ukor! – Ja se ne slikam ni sa Miškovićem ni sa Mamićem, nego dolazim na utakmice navijati za Rijeku. A ukor po ukor vodi do isključenja na duže staze. Da, bili ste i u Splitu prije par dana. O čijem trošku? – U Splitu se održava Sveučilišno europsko košarkaško prvenstvo koje sam kao ministar otvorio, pa sam usput otišao i na utakmicu. Uz to obišao sam gradilište škole Pujanke i Zdravstvene škole, zajedno s gradonačelnikom Ivom Baldasarom. Je li vam Mišković prijatelj radi RK Zamet, gdje ste aktivni i vodite igru? Ali tamo je dug tri milijuna. Kad će inspekcija u Zamet? – Prekratko se znamo da mogu reći da smo Mišković i ja prijatelji, ali mogu reći da se poštujemo i uvažavamo i da svaki u okviru svojih mogućnosti i želja, te interesa radimo na projektu podizanja kvalitete riječkog i hrvatskog sporta. Sportska inspekcija obilazi sve klubove i saveze, neke po slučajnom uzorku, neke temeljem pritužbi i sumnji u nezakonitosti. I RK Zamet će doći na red inspekcije u redovnoj proceduri, a u slučaju bilo kakve pritužbe, dojave ili kršenja propisa i zakona i prije. Zasad toga nije bilo. Radi javnosti želim podsjetiti da sam danom izbora za ministra prestao biti član uprave RK Zamet, upravo iz razloga da izbjegnem bilo kakve priče o sukobu interesa, pogodavanju na bilo koji način ili zataškavanju mogućih nepravilnosti. Dug je omča oko vrata, ali uprava uprava nije potrošila ni kunu za sebe! Pitala sam za Miškovića u Zametu. Prestao je financirati klub kad je vidio taj dug. – Preko tvrtke Social sport Mišković je omogućio snažnu injekciju u poboljšanje zdravlja riječkog sporta, vaterpola, nogometa i malim dijelom i rukometa. To je ugovor koji nema neograničen život, a nadam se da će barem u jednom dijelu Social sport nastaviti suradnju sa Zametom. Riječki rukomet to zaslužuje.

Točno je da je ovo Ministarstvo dalo Vijeću podršku u njihovom nastojanju da se kriteriji izbora u zvanja približe standardima koji vrijede u razvijenim zemljama. Jer, kako je nedavno istaknula i prof. dr. Mirjana Kasapović, u Hrvatskoj se do sada moglo napredovati objavljujući radove u »kućnim« časopisima gdje urednici privatiziraju časopis objavljujući vlastite članke ili svojih asistenata, znanstvenih novaka »pa i članova vlastite obitelji« ili »ukoričavanjem novinskih tekstova i kolumni«. Toga, morate priznati, nema nigdje u svijetu. Naravno da ću poštivati odluke Ustavnog suda, ali kao ministar učinit ću sve da se promjene na kojima radimo, a za koje imamo veliku podršku javnosti, i ostvare.

O kojoj podršci javnosti vi govorite, pa vaše reforme dovele su do 700.000 potpisa za referendum za promjenu Ustava?

– Ispitivanja javnog mijenja su pokazala da više od 60 posto građana podržava zdravstveni odgoj. Te su činjenice itekako bili svjesni i organizatori referenduma čija je prvotna namjera bila srušiti zdravstveni odgoj. No, kada su vidjeli da za to referendumsko pitanje neće dobiti dovoljnu podršku javnosti, odlučili su postaviti pitanje za koje je istraživanje koje su proveli i platili pokazalo da će ga podržati najveći broj građana. To sve govori o njihovim namjerama. I tko i zašto stoji iza te inicijative. Obitelj njih uopće ne zanima.

A tko stoji iza inicijative? HDZ?

– Crni Marko, crne mantije i crne toge. Interesantna kombinacija crnog opusa i crnila u cjelini. Znate što, može Karamarko sanjati da će biti premijer koliko želi, dovijeka, ali to mu se neće ostvariti. Kao dugogodišnji vođa POA-e, SOA-e, te MUP-a u HDZ-ovoj Vladi bio je zadužen da tajnim praćenjem prikuplja preko operativaca materijale kuda odlazi novac iz zemlje prilikom pljački Ive Sanadera, te ostalih pripadnika HDZ-ove političke kriminalne organizacije. Pred njegovim očima dogodila se najveća pljačka Hrvatske. A on ništa nije ni vidio, ni čuo, ni otkrio, ni spriječio. I sad se nalazi na čelu tog istog HDZ-a koji sjedi na optuženičkoj klupi. Zar zaista misli da su građani Hrvatske tako kratke pameti da bi stranci koja je opljačkala sve građane i njenom predsjedniku koji je u to vrijeme trebao te građane štititi od pljačke HDZ-a, ponovno dala vlast kako bi opet nastavili s pljačkom?! Ha ha! Crni Marko i njegova desna ruka, poznati kompilator koji je čak i diplomski rad krivotvorio, Milijan Brkić zaista su prava slika i prilika takvog HDZ-a. Samo nek se raduju da će osvojiti vlast. To im se neće dogoditi. Mogu nastaviti mirno jesti burek u središnjici HDZ-a, kao što izjavljuju.

Pa kako onda tumačite takve odluke Ustavnog suda?

– Ustavni sud se svojim odlukama, posebno u zadnjim predmetima, ponaša manje kao čuvar Ustava, a više kao glasnogovornik manjih interesnih skupina, što samo pokazuje da se kod izbora sudaca ubuduće moraju primijeniti najviši kriteriji: stručnost, moralnost, objektivnost, profesionalnost…. U svom radu posebno cijenim izvrsnost, pa ako u nekoj odluci na jednoj strani imate suce koji dovode u pitanje kriterije izbora u znanstvena zvanja, a na drugoj strani profesore i akademike poput Đikića, Jonjića, Lučina, Silobrčića ili Puljka, onda kod mene nema dileme čiji stav smatram vjerodostojnim, stručnijim i pravednijim.

Nazvali ste ih »crnotogašima«, nakon čega je upravo Ustavni sud postao jedna od spornih točaka za ovu Vladu, evo sad i predstječajni zakon, PDV na novine, pa inicijativa U ime obitelji? Dirnuli ste u osinje gnijezdo. Jesu li ovoj Vladi trebali svi ti frontovi?

– Ne bojim se reći istinu, a ona jako boli one koji i sami znaju da su birani bez ikakvih kriterija stručnosti, već samo političkom trgovinom. Ova Vlada je odlučna urediti Hrvatsku. Ako to znači »otvarati frontove« sa svima onima kojima ispodprosječnost, mediokritetstvo, nered pa često i bezakonje odgovaraju, onda ćemo otvoriti sve frontove koje treba. Za to su nas građani i izabrali. A možda se legitimno tu i još jednom zapitati: zašto je pravosuđe zadnje poglavlje koje smo u progovorima s EU zatvorili? »Šeksizacija« sudstva očito se duboko ukorijenila! Trebat će godine da Šeksovo kadroviranje zamijene kriteriji izvrsnosti!

Nema smjena

Dajte objasnite što znači vaša izjava da se kurikulum zdravstvenog odgoja neće revidirati nego samo malo poboljšati? U kojim točno dijelovima se popušta desnici i konzervativnim krugovima, odnosno koja literatura točno ispada iz programa?

– Upravo se radi na tome da kurikulum bude poboljšan u metodologiji prijenosa znanstvenih činjenica djeci, primjereno njihovom uzrastu. No to ne znači da će se popustiti srednjovjekovnim stavovima temeljenim na neznanju – on jača poštivanje vršnjaka, nastavnika i roditelja, smanjuje opasnost od ovisnosti i raznih spolno prenosivih bolesti, potiče djecu da razgovaraju sa svojim roditeljima, a to znači da uklanjamo i jednu od ključnih primjedbi brojnih katoličkih udruga. Jer ako potiče djecu da razgovaraju s roditeljima, onda valjda jača i obiteljski odgoj, a time i cijelo društvo.

Znači, ostaje isti sadržaj u vezi kontracepcije, homoseksualizma, rodno-spolne razlike, masturbacije… u istim godinama školovanja, nije pomaknuta ta granica na više godine škole? Ili ste ovu javnu raspravu odradili samo reda radi, a zapravo ćete u rujnu ponovno gurati svoje?

– Zanemarite dezinformacije. Svi pristigli prijedlozi se razmatraju i do kraja mjeseca pripremit ćemo sve potrebne odluke kako bi zdravstveni odgoj opet bio uveden u sve škole 2. rujna.

Ništa vi meni niste odgovorili.



– Zdravstveni odgoj mora podržati svatko tko želi dobro svojoj djeci. Žao mi je što tako moram banalizirati ozbiljan problem i govoriti ovako, ali netko djeci roditelja koji mentalno žive još u srednjem vijeku mora u školi 21. stoljeća reći da djecu ne donose rode, da kondomi ili oralni kontraceptivi nisu grijeh, da od masturbacije neće otpasti ruka ili se osušiti kralježnica te da homoseksualnost nije bolest. To su činjenice i te činjenice će učenici dobiti u školi, o njima će kod kuće razgovarati s roditeljima koji ih ako žele mogu uvjeravati u suprotno. I to im nitko ne osporava.



Nered i nerad

Tko je u vašem Ministarstvu smijenjen zbog ovih gafova pred Ustavnim sudom, ako jest, tko je novi imenovan i s kojim referencama? Koliko to košta građane?

– Nitko nije smijenjen. Uprava za odgoj i obrazovanje je pak, s ciljem povećanja učinkovitosti, podijeljena na dvije nove uprave. Uzimajući u obzir da pomoćnici ministra u ovoj Vladi obnašaju dužnost bivših držzavnih tajnika, ali istovremeno operativno vode i uprave kao ustrojstvene jedinice ministarstva, ono sto je u prošlim vladama u MZOS-u radilo 18 ljudi, u mom mandatu su dosad obavljala četiri moja najbliža suradnika, a sada će to činiti pet osoba. Lako je izračunati kolika je to ušteda za državni proračun.

Znači, umjesto smjena, vi ste još povećali broj pomoćnika?

– Reorganizirali smo jednu upravu.



U problemu vam je i ideja o 9-godišnjoj školi, lokalne jedinice su jako protiv jer će taj trošak morati snositi oni, a ne MZOS i država. Što je s tim?

– To je samo jedan od prijedloga Strategije obrazovanja, znanosti i tehnologije koja će sredinom rujna ući u široku javnu raspravu pa će tek zatim, nakon vladine i saborske procedure, svoju operacionalizaciju, s realnom i svima prihvatljivom strukturom troškova, u sljedećim godinama naći kroz nova zakonska rješenja. Naravno da će na kraju reformu platiti porezni obveznici, ali ne više nego dosad. Samo će, umjesto u bojanje tunela i zbirke satova i slika, novci biti iskorišteni da bi njihova djeca imala bolje obrazovanje. Kroz politički proces će se konsenzusom odlučiti koliki dio troškova će se pokrivati iz državnog, a koliki iz proračuna lokalne uprave.

Zašto uporno forsirate reforme koje očito nisu dovoljno pripremljene u matičnoj kući, ili je pak situacija u javnosti totalno nezrela za njihovo prihvaćanje?

– S jedne strane svi se glasno zalažu za reforme koje kasne desetljećima dok se s druge mnogi opiru i najmanjim promjenama jer im sadašnji nered i nerad očito odgovaraju. Što nas vraća na odgovornost ove Vlade da to stanje, otporima usprkos, mijenja.

Mnogima izgleda da to radite radi vlastitog imidža, kako biste dobili još jedan ministarski mandat?